b'\n_START_ARTICLE_\nTimariot\n_START_PARAGRAPH_\nTimariot (tur\xc5\xa1ko: timarli) je bil v Otomanskem cesarstvu zakupnik zemlji\xc5\xa1kega posestva \xe2\x80\x93 timarja in nestalen konjenik v vojski otomanskega sultana, ki je opravljal voja\xc5\xa1ko slu\xc5\xbebo v zameno za zakup fevda \xe2\x80\x93 timarja. Voja\xc5\xa1ko slu\xc5\xbebo je opravljal samo v vojnem \xc4\x8dasu, v obdobju miru pa je skrbel za zaupano posestvo. Za oro\xc5\xbeje in drugo opremo je moral poskrbeti sam, poleg tega pa je moral priskrbeti predpisano \xc5\xa1tevilo oboro\xc5\xbeenih spremljevalcev. Za hrano je med vojno skrbela dr\xc5\xbeava._NEWLINE_Sistem timarjev oziroma timariotov je Otomanskemu cesarstvu omogo\xc4\x8dal, da je v kratkem \xc4\x8dasu zbralo veliko armado. Ko se je vojna kon\xc4\x8dala, so se vojaki vrnili na svoje posesti. Sultan je na ta na\xc4\x8din zmanj\xc5\xa1al izdatke za vojsko in si zagotovil, da bo njegova zemlja obdelana. Timarioti so skrbeli tudi za javni red, sodstvo in pobiranje davkov. Lokalni kmetje so bili njihovi podlo\xc5\xbeniki._NEWLINE_Sistem timarjev je vpeljal sultan Orhan I. (1326-1359) in je bil zelo podoben evropskemu fevdalnemu sistemu. Timarioti so bili pomemben del otomanske armade, predvsem zaradi majhnih stro\xc5\xa1kov za njihovo vzdr\xc5\xbeevanje, zato se je sistem obdr\xc5\xbeal do zgodnjega 19. stoletja (uradno do leta 1834)._NEWLINE_V vojnem \xc4\x8dasu so bili timarioti organizirani v polke (tur\xc5\xa1ko: alay), katerim so poveljevali alaybegi. Ve\xc4\x8dje enote so bili sand\xc5\xbeaki (tur\xc5\xa1ko: san\xc3\xa7ak ali liva), katerim so poveljevali sand\xc5\xbeakbegi. Na vrhu voja\xc5\xa1ke piramide so bili guvernerji provinc \xe2\x80\x93 beglerbegi. V 16. stoletju je provinca lahko zbrala do nekaj tiso\xc4\x8d timariotov, odvisno od njene velikosti. Iz seznama dav\xc4\x8dnih obveznikov je razvidno, da je bilo leta 1525 v cesarstvu 37.818 timariotov, ki so imeli okrog 50.000 oboro\xc5\xbeenih spremljevalcev. Glede na to, da so bili razpr\xc5\xa1eni po celem cesarstvu, je bilo njihovo \xc5\xa1tevilo na posameznem voja\xc5\xa1kem pohodu bistveno manj\xc5\xa1e.'